
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  27.05.2010

	Nr.
	  26/1392


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege privind transmiterea de către Consiliul local al municipiului Tulcea a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", prin Direcţia Apelor Dobrogea - Litoral, trimis comisiei pentru examinare pe fond, cu adresa nr.PL.x309 din 12 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra proiectului de Lege privind transmiterea de către Consiliul local al municipiului Tulcea a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", prin Direcţia Apelor Dobrogea - Litoral

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 309 din 12 mai 2010, cu dezbaterea pe fond în procedură obişnuită, a proiectului de Lege privind transmiterea de către Consiliul local al municipiului Tulcea a dreptului de administrare asupra unui bun aflat în domeniul public al statului şi în administrarea Administraţiei Naţionale "Apele Române", prin Direcţia Apelor Dobrogea – Litoral.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1159/29.12.2009)
· punctul de vedere negativ al Guvernului (nr.605/08.03.2010)


Proiectul de lege are ca obiect de reglementare transmiterea către Consiliul Local al Municipiului Tulcea a dreptului de administrare asupra unor bunuri imobile – o staţie de pompare şi o suprafaţă de teren aflate în domeniul public al statului şi în administrarea Administraţiei Naţionale „Apele Române” prin Direcţia Apele Dobrogea – Litoral, în vederea reconstrucţiei ecologice a Lacului Ciuperca şi a eliminării deversărilor necontrolate ale apelor pluviale şi menajere în acest lac din municipiul Tulcea.

Comisia propune Plenului Camerei Deputaţilor respingerea proiectului de lege din următoarele considerente: transmiterea unui bun aflat în proprietatea publică a statului, din administrarea Administraţiei Naţionale „Apele Române” în administrarea Consiliului Local al Municipiului Tulcea constituie un atribut al puterii executive, Guvernul având, în aceste condiţii, posibilitatea de a promova, pe calea unui act normativ la nivel de hotărâre a Guvernului, în temeiul art.12 alin.(1) şi (2) din Legea nr.213/1998 privind proprietatea publică şi regimul juridic al acesteia, cu modificările şi completările ulterioare, soluţiile legislative propuse de iniţiatori.


Proiectul de lege face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 26 mai 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe – secretar de stat în Ministerul Administraţiei şi Internelor.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a adoptat proiectul de lege în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Consilier parlamentar: Monica Dima

